
ที่ ปชส. 064/2569				   	    ฝ่ายบริหารการตลาดและประชาสัมพันธ์

2 ตุลาคม 2569

เฟรเซอร์ส พร็อพเพอร์ตี้ ประเทศไทย มั่นใจ เลือก Hilux Travo-e 
หนุนแผนลดการปล่อยก๊าซเรือนกระจกจากการดำเนินงาน               
 รับมอบรถยนต์พลังงานทางเลือกจากโตโยต้า 17 คัน

มร. โนริอากิ ยามาชิตะ กรรมการผู้จัดการใหญ่ พร้อมด้วย นายศุภกร รัตนะวราหะ รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด ร่วมส่งมอบรถยนต์ Toyota Hilux Travo-e จำนวน 10 คัน และ Toyota Yaris ATIV HEV จำนวน 7 คัน ให้กับบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) เมื่อวันที่ 1 ตุลาคมที่ผ่านมา โดยมี นายสมบูรณ์ วศินชัชวาล รองประธานเจ้าหน้าที่บริหารและรักษาการประธานเจ้าหน้าที่บริหาร กลุ่มอสังหาริมทรัพย์เพื่อที่อยู่อาศัย นายพีระพัฒน์ ศรีสุคนธ์ กรรมการผู้จัดการ กลุ่มอสังหาริมทรัพย์เพื่ออุตสาหกรรม บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) นายไตรรงค์ บุตรากาศ  กรรมการผู้จัดการ บริษัท อาคเนย์ แคปปิตอล จำกัด ร่วมรับมอบรถยนต์ ณ.คลังสินค้า บางนา 2 โลจิสติกส์ พาร์ค

บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) ผู้นำด้านการพัฒนาอสังหาริมทรัพย์ครบวงจรของประเทศไทย ขับเคลื่อนองค์กรสู่เป้าหมายด้านความยั่งยืนตามภายใต้กรอบ ESG (Environmental, Social and Governance) และมุ่งสู่การเป็นองค์กร Net Zero Carbon ซึ่งมีเป้าหมายลดการปล่อยก๊าซเรือนกระจก Scope 1, 2 และ 3 ให้ได้ 42% ภายใน พ.ศ.2573 เทียบจากปีฐานหรือ พ.ศ. 2564 ซึ่งหนึ่งในแนวทางบรรลุเป้าหมายดังกล่าวคือ ทยอยเปลี่ยนยานพาหนะสำหรับใช้งานภายในองค์กรสู่รถยนต์พลังงานทางเลือก เพื่อลดผลกระทบต่อสิ่งแวดล้อม พร้อมยกระดับประสิทธิภาพการดำเนินงานขององค์กรให้สอดคล้องกับแนวทางการพัฒนาอย่างยั่งยืนในระยะยาว โดยล่าสุดได้รับมอบรถยนต์ 
โตโยต้า จำนวน 17 คัน ประกอบด้วย Toyota Hilux Travo-e จำนวน 10 คัน และ Toyota Yaris ATIV HEV จำนวน 7 คัน ผ่านบริการเช่ารถจาก บริษัท อาคเนย์ แคปปิตอล จำกัด ผู้ให้บริการรถเช่ารายใหญ่ของประเทศไทย
 
สำหรับ Toyota Hilux Travo-e เป็นความภาคภูมิใจของบริษัท โตโยต้า มอเตอร์ ประเทศไทย จำกัด ซึ่งเป็นรถกระบะไฟฟ้า BEV 100% ที่ผลิตในประเทศไทย (Made in Thailand) ด้วย Local content ในระดับสูง ได้รับการพัฒนาจากแนวคิด MULTI-PATHWAY ถูกคิดเพื่อรองรับความต้องการที่หลากหลาย ผ่านการมองอนาคตอย่างรอบด้าน เพื่อตอบโจทย์การใช้งานขององค์กรยุคใหม่ที่ให้ความสำคัญกับการลดการปล่อยก๊าซคาร์บอนไดออกไซด์และการสร้างความเป็นกลางทางคาร์บอน (Carbon Neutrality) 
นอกจากนี้ยังมั่นใจกับเทคโนโลยี “DIAMOND GUARD” ที่ช่วยปกป้องแบตเตอรี่และชุดขับเคลื่อนไฟฟ้า ขณะที่ Toyota Yaris ATIV HEV มาพร้อมเทคโนโลยีไฮบริดที่ช่วยเพิ่มประสิทธิภาพการใช้พลังงาน ลดการใช้เชื้อเพลิง และลดการปล่อยมลพิษ เหมาะกับการใช้งานในชีวิตประจำวันและการดำเนินธุรกิจอย่างมีประสิทธิภาพ ซึ่งสอดคล้องกับนโยบายของบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน)

นอกจากตอบโจทย์ด้านสิ่งแวดล้อมแล้ว ผลิตภัณฑ์ของโตโยต้ายังตอบโจทย์ด้านความคุ้มค่าในการใช้งานระยะยาว ด้วยปัจจัยด้านคุณภาพ ความทนทาน และความเชื่อถือได้ หรือ Quality, Durability and Reliability (QDR) พร้อมด้วยเครือข่ายศูนย์บริการที่ครอบคลุมทั่วประเทศ ช่วยให้ลูกค้าเกิดความความมั่นใจในการใช้งาน และการดูแลรักษาตลอดอายุการใช้งานของรถยนต์

บริษัท โตโยต้า มอเตอร์ ประเทศไทย จำกัด ขอขอบคุณ บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) ที่มอบความไว้วางใจ ในการเลือกใช้รถโตโยต้า  ความร่วมมือกันในครั้งนี้ ถือเป็นอีกก้าวสำคัญของการขับเคลื่อนภาคธุรกิจไทยสู่การพัฒนาอย่างยั่งยืน พร้อมสนับสนุนการใช้เทคโนโลยียานยนต์พลังงานทางเลือกเพื่อลดผลกระทบต่อสิ่งแวดล้อม และร่วมสร้างอนาคตที่ดีกว่าให้กับสังคมไทย

